**אסף אגמון** (נולד ב-1948) הוא תת-אלוף במילואים בצה"ל, שירת כטייס ומפקד בחיל האוויר. בעל צל"ש אלוף.

קורות חייו
----------

### עד תום שירותו הצבאי

אגמון (במקור אייכהורן) נולד בחיפה, גדל בקריית חיים והוא בוגר מחזור מ"ז (1966) בבית הספר הריאלי. התגייס לצה"ל בשנת 1966 במסגרת גרעין נח"ל של תנועת הנוער העובד והלומד ושירת בנח"ל המוצנח. במלחמת ששת הימים לחם בקרבות באזור ירושלים וחברון. לאחר המלחמה עבר עם הגדוד הסבה לחרמ"ש. אגמון כתב מכתב לעזר ויצמן, מפקד חיל האוויר לשעבר ואז ראש אג"ם, ובו ביקש להתנדב לקורס טיס.

בשנת 1967 החל בקורס אותו סיים ב-1969 במגמת טייסי קרב. לחם במלחמת ההתשה כטייס אוראגן וסקייהוק, בעקבות פציעה קשה שעבר במהלך טיסת אימון עבר הסבה לטייס מטוסי תובלה. במלחמת יום הכיפורים לחם כטייס משנה בטייסת 120 של מטוסי דקוטה וסטרטוקרוזר. שימש סגן מפקד טייסת ועבר הסבה למטוסי OV-1 מוהוק ("עטלף") בטייסת 122, היה שותף בהקמת גף מטוסי סיור ימיים באמצעות מטוסי שחף. ב-1977 הטיס את משה דיין למרוקו לפגישה החשאית עם המלך חסן השני ובהמשך את המשלחת הישראלית לשיחות השלום עם מצרים. שימש מדריך בקורס מג"דים. ב-1978 מונה למפקד טייסת 122, "טייסת הדקוטה" וב-1981 למפקד טייסת 131 שהפעילה מטוסי קרנף. כמפקד הטייסת השתתף בינואר 1981 כטייס מוביל במבצע חשאי שהתקיים במדינת אויב במרחק מאות קילומטרים מישראל, במהלכו ביצע תדלוק אווירי מורכב למסוק יסעור, אותו הטיס בועז פלג, שאחד ממנועיו הושבת כתוצאה מהתנגשות עם ציפורים. על חלקו במבצע עוטר בציון לשבח ממפקד חיל האוויר. במלחמת לבנון הראשונה השתתף ב-11 גיחות מבצעיות.

משנת 1982 השתתפה הטייסת בפיקודו במבצעים האוויריים החשאיים להעלאת יהודי אתיופיה מסודאן. עבר השתלמות בבית הספר הגבוה למטה של חיל האוויר המלכותי. בשנים 1984 עד 1986 שירת במחלקת המבצעים של חיל האוויר כראש ענף מבצעים מיוחדים וראש ענף מבצעים משולבים, והשתתף בתכנון והוצאה לפועל של מבצע משה. ב-1987 מונה למפקד בסיס שדה דב וב-1989 למפקד בסיס לוד. במסגרת זו היה ממפקדי מבצע שלמה להעלאת יהודי אתיופיה. ב-1991 מונה למפקד היחידה לשיתוף פעולה. בתפקידו האחרון בשירות הקבע שימש בשנים 1993 עד 1996 כנספח צה"ל וראש משלחת משרד הביטחון ביפן ובקוריאה הדרומית. השתחרר ב-1997, המשיך לטוס בשירות המילואים ולהדריך בבית הספר לטיסה ובפרויקט מחצבי"ם של חיל החינוך עד 2012.

### לאחר תום שירותו הצבאי

לאחר שחרורו היה מנכ"ל חברת הייעוץ KPMG סומך חייקין ישראל, שותף/מייסד של חברת סולגוד תקשורת, בין השנים 2003 עד 2015 עמד כראש מכון פישר למחקר אסטרטגי אוויר וחלל. היה חברת הנהלת עמותת פידל לחינוך ושילוב חברתי של יוצאי אתיופיה ועמד בראש פרויקט FIRST Israel. בשנת 2018 הקים את החוג הרעיוני "מהפך בשביל ישראל" במסגרת מפלגת העבודה.
בשנים 2020–2022 היה אגמון מראשי המחאה נגד בנימין נתניהו, ואף נפצע באחת ההפגנות.

אגמון בוגר תואר ראשון בכלכלה ומנהל עסקים (בהצטיינות) מאוניברסיטת תל אביב, מוסמך במדעי החברה מאוניברסיטת חיפה, בוגר המכללה לביטחון לאומי ובוגר בית הספר הגבוה למטה של חיל האוויר המלכותי.

אגמון מתנגד ל"מהפכה המשפטית" כלשונו, ופעיל במחאה נגדה. במסגרת המחאה, הוא הביע תמיכה בהפסקת ההתנדבות של טייסי חיל האוויר במילואים, ואמר כי מצב הכשירות של חיל האוויר "הוא אסוני".

קישורים חיצוניים
----------------

ויקישיתוף מדיה וקבצים בנושא **אסף אגמון** בוויקישיתוף
* אסף אגמון, ברשת החברתית פייסבוק
* סא"ל אסף אגמון, באתר הגבורה
* אין סרט כזה, באתר חיל האוויר הישראלי
* שי לוי, ‏חשיפה: כך חולצו אנשי המוסד מלב המדבר בסודן, באתר ‏מאקו‏, 18 ביוני 2014
* כך הושלמה משימת העלאת יהודי אתיופיה לישראל, צוות שלנו 117, ספטמבר 2016, עמ' 7–10
* מאמרי אסף אגמון, באתר "הארץ"

מאמרים פרי עטו
* חיל האוויר צריך לקחת אחריות, אתר "ישראל דיפנס", ‏ 12.01.2012.
* מחשבה חדשה עכשיו, אתר "ישראל דיפנס", ‏ 17.09.2012.
* מזרח תיכון חדש מחייב הערכות מחודשת, אתר "ישראל דיפנס", ‏ 25.10.2012.
* אתר למנויים בלבד אסף אגמון, צעירים, אין לכם זכות לוותר, באתר הארץ, 28 בינואר 2016
* אתר למנויים בלבד אסף אגמון, הווידוי המדהים של מיקי לוי, באתר הארץ, 2 במרץ 2016
* אתר למנויים בלבד אסף אגמון, יום הכיפורים האסטרטגי, באתר הארץ, 27 בספטמבר 2017
* אתר למנויים בלבד אסף אגמון, פסטיבל הפחדנים, באתר הארץ, 4 בנובמבר 2017
* אתר למנויים בלבד אסף אגמון, בישראל של היום אין אמיל זולא שיאמר: אני מאשים, באתר הארץ, 24 בינואר 2018

הערות שוליים
------------

1. ↑  אסף אגמון ובועז פלג, מבצע ארוך טווח של מסוקים מתדלק/מתודלק, באתר "מרקיע שחקים"
2. ↑   אירוע הקרנף והיסעור בשטח אויב וצל"ש מח"א בגלל ציפור, סרטון באתר יוטיוב
3. ↑  שי לוי, ‏חשיפה: כך חולצו אנשי המוסד מלב המדבר בסודן, באתר ‏מאקו‏, 18 ביוני 2014
4. ↑  ניצן שפיר, ‏אלפים מפגינים נגד נתניהו; מפגין נפגע בעימותים עם המשטרה בבלפור, באתר גלובס, 6 בפברואר 2021
5. ↑  לירי בורק שביט, תא"ל עופר דורון ותא"ל אסף אגמון שואלים את שר הביטחון גלנט מדוע הוא ברח, ‏1 במרץ 2023
6. ↑  תאל (מיל') אסף אגמון, ממובילי המחאה ומבכירי חיל האוויר לשעבר: מצב הכשירות של חיל האוויר אסוני | 103fm, באתר 103FM - האזנה לרדיו און ליין

| מפקדי בסיס שדה דב  |
| --- |
| 

|  |
| --- |
| מישה קנר • דניאל בוקשטיין • בוריס סניור • בנימין אימברג • בנימין בונה • יוסף קרופינסקי • מאיר רוף • מאיר שפר • אלי איל • אורי ירום • מתי כספית • אמיתי חסון • משה סער • עודד שגיא • שאול כהן • ראובן איל • שאול כהן • יוסי טרון • נתן דביר • אסף אגמון • ישראל בן חיים • יצחק ברנדט • נחמיה שלם • אמיר השכל • נתן בריזאלי • אייל בבלי • אודי בר-עוז • עדן אטיאס • יהוא עופר • ליהוא הכהן • יהל פטישי • אמיר גת • עמירם יקירה |

 |

| מפקדי בסיס לוד  |
| --- |
| 

|  |
| --- |
| משה פלד • אליהו שושני • שמואל כסלו • מנחם זהבי • עזרא דותן • עמי איילון • יהושע שני • אבינועם מימון • בני ליבנה • אסף אגמון • מנשה טרם • יצחק ברנדט • נחמיה שלם • אמיר השכל • נתן ברזילי • דני גנות • אודי בר-עוז • דניאל שלייפר |

 |